魯人或惡吳起曰：「起之爲人，猜忍人也。其少時家累千金，遊仕不遂，遂破其家，鄉黨笑之。起殺其謗己者三十馀人，而東出衛郭門。與其母訣，齧臂而盟曰：起不爲卿相不複入衛。遂事曾子。居頃之，其母死，起終不歸。曾子薄之，而與起絕。起乃之魯學兵法，以事魯君，殺其妻而求將。夫魯小國而有戰勝之名，則諸侯圖魯矣。且魯、衛兄弟之國也，而君用起，是棄衛也。」魯君疑之，謝吳起。